आपको भगवद्गीता क्यों पढ़ना चाहिए?
आपको गीता इसलिए पढ़नी चाहिए क्योंकि दुनिया के लगभग हर व्यक्ति के मन में जीवन व जगत से जुड़े भ्रम और संशय हरपल उत्पन्न होते रहते हैं। पाप और पुण्य, धर्म और अधर्म, शुभ और अशुभ, सत्य और असत्य, उचित व अनुचित के साथ प्रकृति, जीव, ईश्वर, जीवन और मृत्यु, पूर्वजन्म तथा पुनर्जन्म आदि के विषय में हमेशा एक उलझन या असमंजस की स्थिति बनी रहती है। आम लोगों से लेकर विद्वानों तक के मन एवं हृदय में यह ऊहापोह या संशय की स्थिति बार-बार जन्म लेती है, इससे जीवन में एक अड़चन, अविश्वास, मानसिक तनाव, निराशा और आत्मग्लानि का भाव व विचार पैदा हो जाता है। व्यक्ति अंत में निराश और हताश होकर बैठ जाता है, कोई निर्णय नहीं ले पाता और परिणामस्वरूप बुद्धिमान और विद्वान व्यक्ति भी निराशा और हताशा के जंगल में फंस जाता है। भगवद्गीता में भगवान श्रीकृष्ण शरण में आये हुये अर्जुन को एक माध्यम बनाकर इस दुनिया के हर व्यक्ति को उसी हताशा, निराशा तथा मानसिक तनाव से बाहर निकलने और जीवन तथा जगत के भ्रम को दूर करने का उपदेश देते है।